ll-kandidat Nazzjonalista David Casa se jkun qiegħed iżomm postu għal ħames snin li ġejjin bħala Membru Parlamentari Ewropew wara li kmieni dalgħodu huwa reġa’ ġie elett għat-tielet darba konsekuttiva fl-elezzjonijiet ewro-parlamentari li saru nhar is-Sibt li għadda. Casa huwa l-uniku Membru Parlamentari Ewropew li rnexxielu jikseb dan is-suċċess mindu pajjiżna ssieħeb fl-Unjoni Ewropea fl-2004. Fil-fatt huwa ġie elett fl-elezzjonijiet tal-2004, 2009 u fl-2014. Casa kien ir-raba’ kandidat li ġie elett f’dawn l-elezzjonijiet u t-tieni kandidat għall-Partit Nazzjonalista. Huwa rnexxielu jgħaqqad u jaqbeż bi ftit il-kwota ta’ 35,979 wara li wiret ftit aktar minn 9,000 vot mingħand il-kandidat Nazzjonalista Raymond Bugeja fil-25 għadd. Fil-fatt huwa kiseb ftit aktar minn 36,000 vot. Fl-ewwel kummenti tiegħu fis-sala tal-għadd tal-voti huwa qal li kien ftit diżappuntat bir-riżultat tal-partit. Qal li wara dawn is-snin kollha l-Partit Nazzjonalista kien ħaqqu li jtella’ t-tielet siġġu. Huwa rringrazzja lil dawk li għenuh u lin-nies kollu tal-partit li baqgħu fis-sala tal-għadd tal-voti biex jassiguraw il-proċess f’isem il-Partit Nazzjonalista.